---
name: Barnardova galaxia
rating: 6
references: 
created_by: 8mag
created_date: 2020-09-20 09:54:55.795863
updated_by: 8mag
updated_date: 2020-09-20 09:57:07.254116
---
![<]($IMG_DIR/dso/NGC6822.jpg)
Nepravidelný člen Miestnej skupiny galaxií, ukrývajúci sa na hraniciach s Kozorožcom. Aj keď celková jasnosť galaxie je pomerne priaznivá (8,8mag), je to slabý objekt s nízkou plošnou jasnosťou, vo veľkých ďalekohľad viditeľný iba ako oblak bohatý na slabé hviezdy. Tmavá obloha a veľké zorné pole sú dôležitým faktorom, počas vynikajúcich podmienok je totiž galaxia v dosahu triédra 10×50. Nenápadná škvrnka v triédri sa v ďalekohľade premení na trochu nápadnejší a pri pozornejšom pohľade evidentný pruh svetla.

Myzer: O galaxiu som sa pokúsil v lete 2007 v domácich podmienkach 250 mm Dobsonom: Nehľadá sa ťažko, stačí nasledovať dvojicu hviezd 54 a 55 Sagittarii. Galaxie na prvý pohľad nebola pozorovaná, dokonca som najskôr nevedome zaregistroval blízku planetárku NGC 6818. Barnardova galaxia má tiež priaznivú jasnosť (8,8mag), ale pomerne veľké rozmery (19,1´x 14,9´), avšak v skutočnosti sa pozoruje ešte ťažšie ako NGC 4236 v Drakovi, zvlášť ak u nás nevystupuje príliš vysoko nad horizont. Nakoniec sa mi ju podarilo aspoň zaregistrovať ako amorfné zjasnenie v zornom poli 19 mm Panoptika, najmä bočným pohľadom, posúvaním tubusu a prehodením čierneho trika cez okulárový výťah!

Dominik: Počas pozorovania 250mm dobsonom sa stala mojim cieľom okrem iného aj Barnardova galaxia teda NGC 6822, na ktorú som narazil počas listovania v Pocket Sky Atlase. Nachádza sa nad trojuholníkom hviezd 54, 55 Sagittarii a ďalšej rovnako jasnej hviezdy (HD186185). V zornom poli teda kúsok pod hviezdou HD186185 sa mala nachádzať galaxia. Počas pozorovania som si spomenul len na to, že ju videl Myzer a že nie ľahké ju vidieť. Jej celková jasnosť je 8.8m avšak plošná jasnosť je 14.5m. Snažil som sa čo najpresnejšie namieriť na jej polohu a to len voči jasným hviezdam ktoré sú zaznamenané v Pocket Sky Atlase. Po nejakom čase som začal mierne hýbať tubusom aby som mohol rozoznať akékoľvek zjasnenie oproti normálnemu pozadiu a pozorne som sledoval bočným pohľadom. Konečne som pod skupinkou hviezd, mohol spoľahlivo vidieť kruhovité zjasnenie. Táto galaxia bola najmenej výraznejšia zo všetkých čo som doteraz videl. Keď pôjdeme ďalekohľadom od galaxie kúsok dole v zornom poli sa dá vidieť malá a jasná planetárna hmlovina NGC 6818.



