---
name: 
rating: 10
references: 
created_by: 8mag
created_date: 2020-09-20 09:54:53.443542
updated_by: 8mag
updated_date: 2020-09-20 09:57:05.513850
---
![<]($IMG_DIR/dso/M083.jpg)
Nádherná galaxia južnej oblohy, ktorá v primerane veľkom ďalekohľade ukáže jasné jadro s priečkou, okolo ktorej sa točia i špirálové ramená. Vďaka svojej jasnosti 7,6mag patrí síce k najjasnejším galaxiám, ale je dosť rozľahlá a nachádza sa značne na juhu, takmer na rozhraní s rozľahlým súhvezdím Centaura. Z oblastí, kde vystupuje vysoko nad obzor je pri dobrých pozorovacích podmienkach viditeľná i triédrom, pri excelentných podmienkach i voľným okom.

M83 objavil N. L. de Lacaille v roku 1752 objavil na Mysy Dobrej nádeje, Messier ju pridal do katalógu až v marci 1781. Svojou vzdialenosťou 22 miliónov svetelných rokov patrí k našim bližším galaxiám a je súčasťou galaktickej kopy Centaurus, spolu s NGC 4945, NGC 5102 a NGC 5253, ktoré sa nachádzajú práve v tomto južnom súhvezdí, a s NGC 5068, ktorá sa nachádza v Panne o niečo severnejšie. Jej absolútna magnitúda –21,6 zodpovedá svietivosti 36 biliónom Sĺnk. Skutočný priemer dosahuje vyše 100 000 svetelných rokov. Za posledných 60 rokov v M83 vzplanuli štyri supernovy.

V ďalekohľade s priemerom objektívu 250 mm tvorí táto nádherná galaxia veľký trojuholník s hviezdou 7m na východe a hviezdou 6m na severovýchode. M83 má jasné kruhové jadro umiestnené v priečke, z ktorej oboch koncov sa točia špirálové ramená. Rameno zo severovýchodného konca priečky sa točí na východ a potom na juh, rameno z juhozápadného konca priečky sa točí západne a potom na sever. Bočným pohľadom sa tieto dve špirálové ramená točia akoby jedno do druhého. Oblasti medzi nimi sú ozdobené veľmi slabo viditeľnými, ale v skutočnosti obrovskými emisnými oblasťami.

