---
name: 
rating: 8
references: 
created_by: 8mag
created_date: 2020-09-20 09:54:59.112121
updated_by: 8mag
updated_date: 2020-09-20 09:57:09.948826
---
![<]($IMG_DIR/dso/NGC6939.jpg)
Otvorená hviezdokopa (7,8mag) tesne na juhozápadnom okraji súhvezdia. Môžeme ju pozorovať ďalekohľadom s priemerom objektívu 10 cm ako slabú kruhovú škvrnu s tuctom drobných hviezd oproti „hmlistému pozadiu“. Hviezdokopa sa nachádza 10´na sever od hviezd 7m a je obklopená tromi hviezdami 9m – na severovýchode, severe a západe. V 150 mm ďalekohľade sa do zorného pola 39´na SZ od otvorenej hviezdokopy pridá pri malom zväčšení i galaxia NGC 6946. Ide o pekný vizuálny kontrast dvoch navzájom odlišných objektov: galaxia je matnou hmlou a hviezdokopa sa iskrí – s polovice je čiastočne rozlíšiteľná.

V 250 mm ďalekohľade je NGC 6939 pomerne jasnou, veľkou, bohatou a zhustenou kopu. Trochu pripomína NGC 7789 z Kasiopeje. Jej tvar je skôr nepravidelný ako kruhový. Môže v nej byť rozlíšených 70 hviezd, mnohé v reťazcoch, ktoré sa kľukatia von z kopy do okolitého pola Mliečnej cesty. Vo väčšom ďalekohľade napočítame až 100 hviezd, prevažne 12m a slabších. Najjasnejšie sú zhromaždené v južnej časti, slabší členovia sa rozprestierajú severne. Kopa sa tiahne cez plochu okolo 10´, ale okolité hviezdy sú veľmi početné hlavne južne a severovýchodne. Niekoľko nápadných hviezdnych reťazcov sa vinie východne. Tri hviezdy 10m obklopujú kopu zo severu, západu a severovýchodu a hviezda 7m leží asi 10´od kopy.



