---
name: Vlk (Lupus)
created_by: 8mag
created_date: 2020-09-20 09:55:08.436251
updated_by: 8mag
updated_date: 2020-09-20 09:57:18.078019
---
![<]($IMG_DIR/cons/Lup.png)
Súhvezdie južnej oblohy, v našich zemepisných šírkach vystupuje nad obzor iba jeho severná časť. Súhvezdie začína byť dobre pozorovateľné až z južných oblastí Stredomoria. Vlk leží na severovýchodnom okraji južnej Mliečnej cesty medzi Škorpiónom a Centaurom, pod Váhami. Jeho obrazec je tvorený niekoľkými hviezdami 2. a 3. magnitúdy, z ktorých väčšina patrí do rozľahlej hviezdnej asociácie Škorpión-Centaurus. Mnohé z nich sú dvojhviezdy, čo si všimneme už v malom ďalekohľade: ε, κ (3,9mag, 5,8mag, 26,8“), μ, η (3,6mag, 7,6mag, 15“) π (4,6mag, 4,7mag, 1,4“) a  ξ Lupi (5,3mag, 5,8mag, 10,4“). Tak ako iné súhvezdia v Mliečnej ceste, aj Vlk v sebe skrýva niekoľko otvorených hviezdokôp, z ktorých najjasnejšou je rozľahlá NGC 5822, viditeľná i triédrom v blízkosti ζ Lupi. Nájdeme tu i pár planetárnych hmlovín, guľových hviezdokôp a galaxií.

V súhvezdí, ktoré je celé ozdobené bohatou štruktúrou Mliečnej cesty blízko stredu Galaxie, sa nachádza veľmi pozoruhodná tmavá hmlovina s označením Barnard 228. Tento tenký, ale až štyri stupne dlhý prachový pás nájdete pri hviezdach ψ1 a ψ2 Lupi. Vyzerá ako úzky tmavý kanál vo hviezdnom poli a je najlepšie pozorovateľný v širokých poliach veľkých binárov, ktoré zvyšujú kontrast medzi tmavými hmlovinami a okolitou Mliečnou cestou. Nájsť ho v zornom poli nie je vôbe ťažké, stačí iba pomaly pohnúť ďalekohľadom na východ od hviezd ψ Lupi.

