---
name: 
rating: 8
references: 
created_by: 8mag
created_date: 2020-09-20 09:54:53.532587
updated_by: 8mag
updated_date: 2020-09-20 09:57:05.643965
---
![<]($IMG_DIR/dso/M071.jpg)
Riedka guľová hviezdokopa južne od spojnice hviezd δ a γ Sge, ktorej klasifikácia do 70. rokov minulého storočia nebola jednoznačne určená. Je veľmi bohatá a kompaktná, ale bez väčšieho centrálneho zhustenia, ako by sa na normálnu guľovú hviezdokopu patrilo. Postráda takisto premenné hviezdy tupu RR Lyrae, tak hojne zastúpené práve v guľových hviezdokopách. Otázku, či je mimoriadne bohatou otvorenou hviezdokopou, alebo mimoriadne chudobnou guľovou hviezdokopou, vyriešili až moderné metódy na základe H-R diagramu. Túto relatívne mladú guľová hviezdokopu, iba 9-10 biliónov rokov starú, 18 000 svetelných rokov vzdialenú, s absolútnou magnitúdou –5,5, objavil niekedy pred rokom 1746 P. L. de Chéseaux.

Vďaka svojej 8. magnitúde je lokalizovaná už triédrom či malým ďalekohľadom, ale keďže jej najjasnejší členovia dosahujú len 11. hviezdnu veľkosť, nikdy nebude ničím iným ako hmlistou škvrnou. Zaujímavou začína byť od 200 mm ďalekohľadu: nepravidelné halo je tvorené mnohými hviezdami rozlíšiteľnými oproti širokému, slabo koncentrovanému centru. Pole hviezd 11m je nápadné blízko rozhrania hala 2´J od centra kopy. 300 mm ďalekohľad zobrazí jasnú, bohatú, ale na prvý pohľad uvoľnenú guľovú hviezdokopu. Jadro je dobre rozlíšiteľné, nejaké zhluky hviezd 12m sa rozširujú VSV a SSV z centra. Okolo jadra jasnejší členovia tvoria tvar „ostňa šípu“. Západná časť kopy neobsahuje jasnejšie okolité hviezdy, tie ležia prevažne SV od kopy. M71 sa zobrazuje ako svietiace pozadie hviezd kombinované s maličkými medzerami.



