---
name: Lagúna
rating: 10
references: 
created_by: 8mag
created_date: 2020-09-20 09:54:53.232051
updated_by: 8mag
updated_date: 2020-09-20 09:57:05.287905
---
![<]($IMG_DIR/dso/M008.jpg)
Najstarší záznam o pozorovaní tejto jasnej emisnej hmloviny vykonal v roku 1680 Flamsteed, ale zmieňuje sa o nej i Cheseaux v roku 1746 a L. Gentil v roku 1747. V jej východnej časti sa nachádza veľká, jasná a bohatá otvorená hviezdokopa NGC 6530, ktorej najjasnejšie, horúce hviezdy spektrálneho typu O sú hlavný dôvodom, prečo táto časť hmloviny svieti. Jej západnú časť zase osvetluje hviezda 9 Sagittarii, síce na oblohe iba stálica šiestej magnitúdy, v skutočnosti však mimoriadne horúca hviezda, ktorá vyžaruje 44-krát viac ultrafialového žiarenia ako vizuálneho svetla. Napriek tomu je aj tak 23 000-krát svietivejšia ako naše Slnko. Hmlovina Lagúna je zdanlivo rozdelená na dve časti širokou líniou, čo má na svedomý prachový mrak ležiaci pred ňou. Hmlovina leží od nás vo vzdialenosti 5 200 svetelných rokov v samotnom srdci špirálového ramena Strelec–Kýl. Na detailných fotografiách sa na ňu premieta niekoľko temných čiarok. Bart Bok ich identifikoval ako globule, teda zárodky budúcich hviezd.

V triédri hmlovina nadobudne tvar jasného bieleho podlhovastého oválu, ktorý pekne kontrastuje s okolitou oblohou a iskrivými hviezdami. V malom ďalekohľade do 150 mm sa hmlovina ukáže ako veľký ovál rozdelený do dvoch takmer rovnakých častí nepravidelnou tmavou líniou. Táto najjasnejšia časť hmloviny sa nazýva Hourglass nebula (Presýpacie hodiny). Otvorená hviezdokopa NGC 6530 sa nachádza severnejšie vo východnej časti hmloviny a odhalí asi 30 (najjasnejší dosahujú siedmu magnitúdu) zo svojich 113 členov. V ďalekohľade s priemerom objektívu okolo 300 mm je hmlovina veľká, jasná a s niektorými detailami, ktoré môžeme vidieť i bez filtra. Na pomoc si však rozhodne treba zobrať O-III filter, ktorý strojnásobí jas hmloviny, zatiaľ čo zmodrá žiara hviezdy 9 Sgr a členov NGC 6530. Najjasnejšou časťou Lagúny je tá na západ od tmavej línie a juhozápadne od 9 Sgr. Široká a trochu stočená tmavá línia sa zarezáva ako potok cez stred hmloviny z juhozápadu na severovýchod, kde „ústi“ do zálivu v podobe širokej tmavej oblasti. Niekoľko tmavých pásikov sa nachádza i východne od NGC 6530. Jej žiariace hviezdne body ostro kontrastujú s hmlovinou, v ktorej sa nachádzajú. Kopa obsahuje cez 50 členov voľne roztrúsených na ploche asi pol stupňa. S vonkajšími slabšími časťami hmlovina v šírke presahuje jeden stupeň.



