---
name: 
rating: 10
references: 
created_by: 8mag
created_date: 2020-09-20 09:54:58.614810
updated_by: 8mag
updated_date: 2020-09-20 09:57:09.358237
---
![<]($IMG_DIR/dso/NGC0055.jpg)
Špirálová galaxia ležiaca na južnom okraji súhvezdia na rozhraní s Fénixom. Je druhým najjasnejším členom kopy galaxií v Sochárovi, ktorá zaberá na oblohe skoro 20 stupňov a zahŕňa galaxie NGC 253, NGC 300 a NGC 7793, ako aj NGC 45 a NGC 247 vo Veľrybe. Jej skutočná veľkosť je prinajmenšom 70 000 svetelných rokov a absolútna magnitúda –18,9 zodpovedá svietivosti 3 biliónov Sĺnk. Jej jasnosť dosahuje hodnotu 8,1mag, takže nám na jej pozorovanie postačí aj malý ďalekohľad. Ale ani to nie je úplne pravda. V našich zemepisných šírkach vystupuje počas jesenných mesiacov len veľmi nízko nad horizont a teda ostáva pre nás prakticky nepozorovateľná. Aby sme ju lepšie videli, musíme vycestovať aspoň k severným brehom Afriky alebo ešte lepšie do oblastí okolo rovníka. Galaxiu objavil J. Dunlop v roku 1826.

Zážitok poskytne v ďalekohľadoch s priemerom objektívu okolo 300 mm. Najskôr zrejme postrehneme, že galaxia má tvar veľmi predĺženého pruhu veľkého pol stupňa a má rozdielny jas na jej jednotlivých koncoch. Jasnejšiu časť predstavuje jadro na západnej strane, ktoré v dĺžke predstavuje asi 1/3 hala a polovicu jeho šírky. V neposlednom rade si všimneme aj nejaké škvrnité, nerovnako jasné plochy.

