---
name: 
rating: 10
references: 
created_by: 8mag
created_date: 2020-09-20 09:54:59.675918
updated_by: 8mag
updated_date: 2020-09-20 09:57:10.813925
---
![<]($IMG_DIR/dso/NGC2362.jpg)
Nádherná a jasná hviezdokopa okolo τ Canis Majoris, ktorú v roku 1654 prvý spozoroval Giovanni Batista Hodierna. Je bohatá a kompaktná, jej najjasnejšie hviezdy tvoria veľmi mladí obri typu O a B. Odhaduje sa, že NGC 2362 je stará približne iba milión rokov, čím je jednou z najmladších známych otvorených hviezdokôp. Najjasnejší člen skupiny, vysokosvietivý modrý nadobor τ Canis Majoris (abs. mag -7) je pravdepodobne skutočným členom kopy, mimochodom je spektroskopickou dvojhviezdou s veľmi hmotnými a svietivými zložkami. Odhaduje sa, že spolu s hviezdokopou je od nás 5 000 svetelných rokov ďaleko. Keby sme s tejto oblasti mohli pozorovať Slnko nejakým HST, javilo by sa ako slabý bod jasnosti 15,5mag.

Hviezdokopa sa hľadá ľahko, veď hviezda τ CMa jasnosti 4,4mag je vidieť niekedy aj z osvetlených miest. Už ďalekohľad s priemerom objektívu 5 cm ukáže pôsobibý zhluk niekoľkých tuctov hviezd, pri malom zväčšení sa však strácajú v „zrnitej žiare“ okolo τ Canis Majoris. V 150 mm ďalekohľade rozlíšime 30 hviezd, ďalších 5 hviezd do 9. magnitúdy a niekoľko tuctov slabších členov sa pridá v ďalekohľade s priemerom objektívu 200 mm. NGC 2362 je mimoriadne jasná, veľká, koncentrovaná kopa, všimnite si dvoch veľmi slabých sprievodcov východne od τ CMa.

