---
aperture: 300/350
rating: 
created_by: 8mag
created_date: 2020-09-20 09:55:00.142376
updated_by: 8mag
updated_date: 2020-09-20 09:57:11.367837
---
– 75x: M31 je mimoriadne veľkou, veľmi jasnou galaxiou, predĺženou 125´x 50´v smere SV-JZ, s veľkým širokým zhusteným jadrom. Vonkajšia časť hala je matná, s nedefinovateľným rozhraním, ktorého viditeľnosť závisí od priezračnosti oblohy. Pri 100x zväčšení je na severozápad od centra vidieť tmavý pás. Niekoľké ďalšie tmavé línie sú pozorovateľné v západnej a juhozápadnej časti hala. Mnohé ďalšie objekty sa ukazujú pri 150x zväčšení – väčšinou stelárne objekty 14. a 15. magnitúdy, prevažne guľové hviezdokopy. Najjasnejšou z nich je G76 vo východnej polovici juhozápadného ramena. Tam sa nachádza i najjasnejšia stelárna asociácia NGC 206 (A 78).

Myzer: Galaxiu som samozrejme pozoroval mnohokrát a detailne som sa na ňu zameral v lete 2007 so svojím 250 mm Dobsonom: Dva tmavé Bondove pásy boli jednu noc veľmi výrazné a priznám sa, výraznejšie som si ich uvedomil snáď iba na La Palme a nepamätám si ich v takomto podaní z mojich starších pozorovaní. To bol asi hlavný dôvod, ktorý ma vyprovokoval venovať sa známej galaxii dve ďalšie noci podrobnejšie. Celkovo som sa na ňu pozeral vyše tri hodiny. Zo začiatku bolo v centre pozornosti najmä jasné kruhové jadro obalené v eliptickom hale v smere orientácie celej galaxie. Hneď od stredu v blízkosti jadra svieti slabá hviezda. Hlavná a jasná časť galaxie je zhruba oválna a veľmi predĺžená v smere severovýchod a juhozápad, jej dĺžka presahuje asi jeden stupeň. Severovýchodná časť je menšia a naprieč obsahuje veľmi nenápadný tmavý zárez. Juhozápadná časť je väčšia, ale smerom k M32 je viac vyblednutá. Dva tmavé Bondové pásy sú neprehliadnuteľné, pri pozornejšom pohľade vidieť, že nie sú rovnobežné. Vnútorný výraznejší pás nie je orientovaný rovnobežne s predĺženým tvarom galaxie, ale v juhozápadnej časti galaxie sa začína zarezávať viac dovnútra galaxie. Na druhej strane, severovýchodne od jadra, mizne do stratena. Vonkajší pás je skoro rovnobežný s okrajom galaxie, ale je neuveriteľné ťažké vystopovavať ho po celej jej dĺžke. Jeden veľmi nezreteľný tmavý pás sa tiež nachádza na východnej strane galaxie (mierne na severovýchod od jadra). Fyzikálne sa s najväčšou pravdepodobnosťou jedná o časť vnútornejšieho pásu, pri pozornejšom pohľade vidím dokonca ich prepojenie! Otáča sa pri jednej jasnej hviezde v severovýchodnom ramene. Nakoniec sa dostávam k odľahlým častiam galaxie, ktorých jasnosť je už o poznanie slabšia. Veľmi pomôže občas pohýbať tubusom. Detaily sú na hranici viditeľnosti a nedokážem skoro žiadny potvrdiť s istotou, zdá sa mi, že svetlo nie je rovnomerné (možno časti tmavého prachu). Na juhozápade je ešte nápadná asociácia NGC 206, ktorá vyzerá ako malý oválny obláčk. S M32 a jadrom galaxie tvorí skoro rovnostranný trojuholník.