---
name: 
rating: 10
references: 
created_by: 8mag
created_date: 2020-09-20 09:54:53.163535
updated_by: 8mag
updated_date: 2020-09-20 09:57:05.230133
---
![<]($IMG_DIR/dso/M041.jpg)
Najkrajšia otvorená hviezdokopa súhvezdia, štyri stupne južne od Síria. Je veľká a jasná (4,5mag), takže počas tmavej noci je viditeľná i voľným okom ako hmlistá škvrna. Triéder ju čiastočne rozlíši na 20 hviezd, v malom ďalekohľade a menšom zväčšení je už veľkolepým objektom. Obsahuje približne 100 hviezd do 13. hviezdnej veľkosti. Najjasnejšia hviezda kopy pozorovaná blízko centra je oranžovým nadobrom spektrálnej triedy K približne 700-krát svietivejším ako Slnko. V juhozápadnej časti hviezdokopy sa ukazuje hviezda šiestej magnitúdy 12 Canis Maioris, medzi jej členov ale nepatrí. M41 leží vo vzdialenosti 2350 svetelných rokov. Bola objavená už gréckym pozorovateľom Aristotelom, ktorý popisuje hmlistú škvrnu v tejto časti oblohy.

Majiteľ ďalekohľadu s priemerom objektívu nad 10 cm uvidí veľkú, jasnú otvorenú hviezdokopu s 50 hviezdami, z ktorých mnohé sa nachádzajú v rozptýlených skupinách. Stred je vyznačený oranžovou hviezdou siedmej magnitúdy so sekundárnou zložkou 7,5mag. Rad hviezd 9. magnitúdy sa točí severne od tohto páru. Pekná trojhviezda leží v južnej časti. Tvoria ju zložky jasnosti 7,5mag, 9m a 10m. Táto časť kopy obsahuje slabšie hviezdy od 9m do 11m, zatiaľ čo severná časť má relatívne jasnejšie hviezdy. V 200 mm ďalekohľade je skutočne nádhernou hviezdokopou! Je veľmi veľká, jasná a drsná, napočítame 100 hviezd jasnosti 7-12m, mnohé z nich v stočených reťazcoch. V ďalekohľade s priemerom objektívu okolo 300 mm je jasnou, veľmi veľkou, voľnou, nepravidelnou, kruhovou kopou stovky hviezd do 12. magnitúdy. Malý zhluk hviezd v centre je obklopený mnohými skupinkami a hviezdnymi reťazcami. Južná strana obsahuje jasné hviezdy v okolí, vrátane 12 Canis Majoris.



