---
name: Blíženci (Gemini)
created_by: 8mag
created_date: 2020-09-20 09:55:08.648979
updated_by: 8mag
updated_date: 2020-09-20 09:57:18.273407
---
![<]($IMG_DIR/cons/Gem.png)
Zvieratníkové súhvezdie severnej oblohy, ktorým prechádza Slnko po letnom slnovrate od 21. júna do 19. júla, preto u nás vystupuje vysoko nad horizont v zimnom období. Jasné hviezdy súhvezdia vytvárajú nepravidelný obdĺžnik medzi Rakom a Býkom. Dvojica najjasnejších hviezd, ktoré dosahujú prvú hviezdnu veľkosť, sa nazýva Kastor a Pollux. Sú si úplne rozdielne: jasnejší a bližší Pollux je osamelým oranžovým obrom, bez sprievodcov a zaujímavostí. Kastor je o niečo slabší, ale je pôsobivým hviezdnym systémom a patrí tak naopak k najzaujímavejším hviezdam na oblohe. Súhvezdím prechádza na západnom okraji zimná Mliečna cesta, preto ponúka široký výber nebeských objektov: od emisných a planetárnych hmlovín, otvorených hviezdokôp až po dvoj- a premenné hviezdy. Najpôsobivejšími z nich sú veľká otvorená hviezdokopa M35, po Hyádach a Plejádach najkrajšia svojho druhu na našej zimnej oblohe, a jasná planetárna hmlovina Eskimák. V druhej časti súhvezdia, mimo Mliečnej cesty, leží pomerne slušný počet slabých galaxií. V Blížencoch boli v minulosti zaznamenané veľké objavy, neďaleko hviezdy η Geminorum objavil v roku 1781 William Herschel Urán, prvú planétu novoveku. Pri hviezde δ Geminorum našiel zase v roku 1930 Clyde Tombaught Pluto.

