---
name: 
rating: 8
references: 
created_by: 8mag
created_date: 2020-09-20 09:54:53.327735
updated_by: 8mag
updated_date: 2020-09-20 09:57:05.378198
---
![<]($IMG_DIR/dso/M021.jpg)
Otvorená hviezdokopa objavená v júni 1764 Charlesom Messierom, zrejme tú istú noc ako pozoroval i hmlovinu Trifid, ktorá sa nachádza v jej tesnej blízkosti. Odhady posúvajú M21 do vzdialenosti 5 200 svetelných rokov, teda presne takej, v akej sa nachádza i hmlovina Lagúna. Jej skutočný priemer by mohol byť 20 ly a absolútna magnitúda –5,9, svietivosť 20 000 Sĺnk. Najjasnejšou hviezdou M21 je horúci modrobielý svietivý (7,3mag) obor typu BO, v dôsledku čoho musí byť M21 veľmi mladou otvorenou hviezdokopou, snáď iba 4,6 miliónov rokov starou. Celková jasnosť tejto otvorenej hviezdokopy je 5,9mag a vo svojom strede má relatívne veľkú koncentráciu najmenej 70 hviezd.

V 200 mm ďalekohľade v tejto kompaktnej kruhovej kope rozlíšime asi 57 z nich, majú 8. až 12. magnitúdu. Dva prúdy pomerne jasných hviezd sa tiahnu smerom k Trifidu, ktorý je pozorovateľný menej ako pol stupňa na JZ od M21. V ďalekohľade s priemerom objektívu okolo 300 mm rozlíšime už všetkých 70 hviezd nachádzajúcich sa v nepravidelnom zhluku. Jeho severovýchodná časť má jasnejšie hviezdy a je i viac zhustená. V centre sa nachádza krátky reťazec jasných hviezd, na ktorého západnom konci leží široký pár zložiek 8m a 7,5mag. Tento pár je vnútri zväzku obsahujúceho štyri slabé hviezdy. Hneď severne od tohto radu je vidieť krúžok 10 hviezd obklopujúcich prázdnu plochu. Z juhozápadnej časti kopy sa von rozptylujú slabší členovia a pomaly splývajú s okolitým polom.



