---
name: Delfín (Delphinus)
created_by: 8mag
created_date: 2020-09-20 09:55:08.395763
updated_by: 8mag
updated_date: 2020-09-20 09:57:18.044352
---
![<]($IMG_DIR/cons/Del.png)
Malé, ale nápadné súhvezdie severnej oblohy, umiestnené medzi Pegasom a Orlom - pri jasnej hviezde Altair. Leží hneď vedľa pri východnom okraji letnej Mliečnej cesty v smere tela Orla. Štyri hviezdy súhvezdia α, β, γ a δ Delphini  (všetky s jasnosťou   3,5-4,5 mag) vytvárajú výrazný rovnobežník, ktorý sa trochu podobá na nejakú otvorenú hviezdokopu a niekedy sa nazýva Jóbova truhla. Keďže v blízkosti ležia aj hviezdy η Del  (5,38mag)  a ε Del (4,3mag), súhvezdie nadobúda pekný obrazec, ktorý si niekedy začínajúci pozorovatelia mýlia s Plejádami či Malým vozom. Súhvezdie napriek tomu, že leží na okraji Mliečnej cesty, neobsahuje také objekty ako otvorené hviezdokopy či emisné hmloviny. Dominujú planetárky, guľové hviezdokopy a zopár galaxií. Najkrajším objektom je ale aj tak nepochybne ľahko rozlíšiteľná dvojhviezda γ Del.

