---
name: 
rating: 8
references: 
created_by: 8mag
created_date: 2020-09-20 09:54:53.587286
updated_by: 8mag
updated_date: 2020-09-20 09:57:05.721069
---
![<]($IMG_DIR/dso/M004.jpg)
Guľová hviezdokopa (6,4mag) jeden oblúkový stupeň od hviezdy Antares. Jej objav sa pripisuje de Cheseauxovi z roku 1746, ale našiel ju i Charles Messier, ako vôbec prvú objavenú guľovú hviezdokopu a ako na jedinej mohol vtedy s dostupným vybavením pozorovať aj niektoré hviezdy. Aj dnes je pre menšie ďalekohľady jednou z najvďačnejších guľových hviezdokôp. Odhaduje sa, že je od nás vzdialená iba 6 500 svetelných rokov a tak by mohla byť najbližšou guľovou hviezdokopou k Zemi. Iba NGC 6397 z Oltára a NGC 6366, vzdialené zruba 7 800 svetelných rokov, sú možnými uchádzačmi o túto česť. Vo svietivosti nedosahuje štandardný priemer väčšiny guľových hviezdokôp, veď obsahuje len niečo vyše 10 000 hviezd. Je však bohatá na krátkoperiodické premenné hviezdy a biele trpaslíky. Jej absolútna magnitúda –6,8 zodpovedá skromnej svietivosti 44 000 Sĺnk.

Jej jasnosť je tesne na hranici viditeľnosti voľným okom, dá sa však ľahko objaviť triédrom ako hmlistá škvrna o priemere 26 oblúkových minút. V 150 mm ďalekohľade má veľké, pomerne voľne usporiadané halo. Hviezdy sú nepravidelne rozmiestnené, pár tých jasnejších je zreteľných. Najjasnejšie dosahujú 10. hviezdnu veľkosť a sú i v dosahu 100 mm ďalekohľadu.

