---
name: Jašťerica (Lacerta)
created_by: 8mag
created_date: 2020-09-20 09:55:08.612481
updated_by: 8mag
updated_date: 2020-09-20 09:57:18.238947
---
![<]($IMG_DIR/cons/Lac.png)
Nevýrazné menšie súhvezdie severnej oblohy, ležiace na okraji Mliečnej cesty medzi Labuťou, Pegasom, Cefeom a Andromédou. Severná časť je v našich zemepisných šírkach cirkumpolárna, najjužnejšia až pre severnú Európu. Toto súhvezdie tvorí iba kľukatá reťaz slabých hviezd označovaných arabskými číslicami, takže Jašterica je dosť nevýrazná. Keďže  jej severná polovica leží v Mliečnej ceste, obsahuje niekoľko otvorených hviezdokôp vhodných aj pre malé ďalekohľady. Súhvezdie je zaujímavé tým, že v 20. storočí v ňom boli pozorované tri novy: z roku 1910, 1936, 1950. Tá z roku 1936  (CP Lacertae)  vzplanula v najsevernejšej časti súhvezdia a bola známa pod názvom „Nova Lacertae“. Objavil ju 16. 6. toho istého roku český astronóm Záviš Bochníček, pracujúci aj na Slovensku. V čase vzplanutia dosiahla v priebehu troch dní jasnosť 2,2mag, čo bol 175 000-násobok jej pôvodnej jasnosti a 300 000-násobok jasnosti Slnka. Bola typickým príkladom tzv. rýchlej novy. Dodnes sa z nej  stal slabý biely trpaslík jasnosti 14,8mag, bežnými amatérskymi ďalekohľadmi nepozorovatelný. Vzdialený je 5 400 svetelných rokov. Nova 1910 (DI Lac) dosiahla jasnosť 4,3mag. Najslabšou z nich bola nova z roku 1950 (DK Lac), ktorá sa zjasnila na 5m.

