---
name: IC 4725
rating: 8
references: 
created_by: 8mag
created_date: 2020-09-20 09:54:53.076218
updated_by: 8mag
updated_date: 2020-09-20 09:57:05.172111
---
![<]($IMG_DIR/dso/M025.jpg)
Otvorená hviezdokopa viditeľná pod tmavou oblohou voľným okom ako rozmazaná škvrna celkovej jasnosti 4,6mag. Jej 30 hviezd sa tlačí v bohatom poli Mliečnej cesty na ploche zhruba pol stupňa a sú vidieť v triédroch alebo malých ďalekohľadoch. Objavil ju de Cheseaux v roku 1746, ako aj Charles Messier v roku 1764. Z neznámych dôvodov nebola neskôr zaradená do NGC katalógu a dostala iba IC označenie (IC 4725). V M25 sa nachádza premenná cefeida U Sgr, ktorej jasnosť sa mení od maxima 6,3mag po minimum 7,1mag v perióde 6,745 dňa. Vďaka nej sa vzdialenosť tejto otvorenej hviezdokopy stanovila na 3 000 svetelných rokov. Jej absolútna magnitúda musí byť –6,5, svietivosť 33 000 Sĺnk.

V ďalekohľade s priemerom objektívu okolo 150 mm napočítame asi tri tucty nepravidelne rozmiestnených jasných hviezd. Najnápadnejšie tvoria dva V-Z pruhy rozdelené bezhviezdnou líniou. Okolití členovia sú jasnejší smerom na sever a juh ako na východ a západ od jadra kopy. V 250 mm ďalekohľade rozlíšime v tejto peknej kope 100 hviezd. Dva nápadné pruhy hviezd sa tiahnu zhruba v smere V-Z a dominujú centrálnej časti. Severný pruh je hustejší, obsahuje jasnejšie hviezdy a na severe je nepatrne vyhĺbený. Koncentrovanejší je v jeho západnej polovici, kde sa nachádza i drsný zväzok hviezd 6-8m. U Sagittarii je nápadným žltým objektom východne od neho. Oblasť okolo tejto hviezdokopy je bohatá na malé skupinky stálic.



