---
name: Veľryba (Cetus)
created_by: 8mag
created_date: 2020-09-20 09:55:08.544443
updated_by: 8mag
updated_date: 2020-09-20 09:57:18.176228
---
Rozsiahle, štvrté najväčšie súhvezdie ležiace prevažne na južnej oblohe. Iba hlava Veľryby, hviezdny päťuholník, sa rozprestiera severne od svetového rovníka. Veľryba sa rozkladá južne od Barana a Rýb. Veľryba leží dosť ďaleko od Mliečnej cesty. Aj keď zapĺňa v podstate veľké prázdne miesto oblohy, hviezdny obrazec tvoriaci kostru súhvezdia nie je na tmavej oblohe vôbec ťažké nájsť. Hlavu Veľryby susediacu s Býkom tvoria hviezdy Menkar (2,53mag), γ (3,47mag), ξ (4,28mag) a μ Ceti (4,27mag), ďalej nasleduje hlavný klenot súhvezdia - dlhoperiodická premenná hviezda Mira Ceti, na chvoste zase  žiari Deneb Kaitos (2,04mag). Z deep-sky objektov chýbajú otvorené hviezdokopy a difúzne hmloviny. Hlavným objektom záujmu je Seyfertova galaxia M77, pekná planetárna hmlovina NGC 246, slušný počet pekných dvojhviezd a pre veľké ďalekohľady i množstvo vzdialených galaxií.

![<]($IMG_DIR/cons/Cet.png)
