---
name: 
rating: 8
references: 
created_by: 8mag
created_date: 2020-09-20 09:54:53.592839
updated_by: 8mag
updated_date: 2020-09-20 09:57:05.728733
---
![<]($IMG_DIR/dso/M015.jpg)
Zaujímavá guľová hviezdokopa štyri stupne severozápadne od Enifu objavená v septembri roku 1746 Maraldim náhodne pri hľadaní kométy. Neunikla ani Charlesovi Messierovi, ktorý ju nezávisle objavil v roku 1764. Jej jasné jadro obsahujúce jednu z najhustejších koncentrácií hviezd bolo vyfotografované HST a odborníci sa domnievajú, že by mohlo obsahovať vnútri čiernu dieru. Silno totiž žiari v rentgenovej oblasti spektra. Známa je takisto planetárna hmlovina označovaná ako Kuestner 648, ktorá je vidieť väčšími amatérskymi ďalekohľadmi použitím hmlovinového filtra. Na fotografických snímkach sa javí ako kruhový oblak okolo umierajúcej hviezdy. M15 je od nás vzdialená 31 000 svetelných rokov.

M15 môže byť so svojou šiestou magnitúdou počas lepších pozorovacích podmienok vidieť ako hmlistá škvrna i bez ďalekohľadu. V jej tesnom susedstve sa nachádza hviezda 6,1mag, preto môže nadobudnúť guľovka trochu eliptický tvar. Ďalekohľad s priemerom objektívu 200 mm zobrazí mohutné, kompaktné jadro, ktoré je obklopené halom slabých hviezd vo všetkých smeroch (jedine západná časť je akosi menej početná). V blízkosti jadra rozlíšime len zopár hviezd pri 150x zväčšení. V 300-vke je M15 pekná, jasná guľová hviezdokopa so žiariacim jadrom, ktoré rapidne redne 5´z centra. Mnoho hviezdnych ramien a reťazcov vybieha z jadra. 175x zväčšenie rozlíši v jadre hviezdy 13m a odhalí tmavú škvrnu juhozápadne od centra.



