---
name: Povozník (Auriga)
created_by: 8mag
created_date: 2020-09-20 09:55:08.634408
updated_by: 8mag
updated_date: 2020-09-20 09:57:18.260172
---
![<]($IMG_DIR/cons/Aur.png)
Nápadné súhvezdie severnej oblohy v zaujímavej časti zimnej Mliečnej cesty. Jasné hviezdy utvárajú výrazný obrazec podkovy medzi Blížencami a Perzeom. Jeho severná časť je v našich zemepisných šírkach cirkumpolárna, celé súhvezdie nezapadá pod severný obzor až od 60. stupňa severnej zemepisnej šírky. Súhvezdie Povozníka nájdeme ľahko vďaka jasnej Capelle, ktorá je navyše sprevádzaná o niečo južnejšie tromi hviezdami: ε, ζ a η Aurigae, ktoré sa nazývajú Kozliatka (Haedi). Sú viditeľné ako malý trojuholník hviezd. Práve na tomto mieste začína Mliečna cesta znovu naberať na jasnosti a pokračuje popri Rebríku (nápadná línia tesných stálic 5. hviezdnej veľkosti 16, 17, 18, 19 a IQ Aurigae) v podobe zaujímavého úzkeho pruhu smerom na juh. Vnútri výrazného obrazca podkovy tvoreného piatimi najjasnejšími hviezdami súhvezdia sa ukrýva tzv. Veľká trojka v Povozníkovi – trojica Messierových hviezdokôp M36, M37 a M38, ktoré môžu byť počas vynikajúcich podmienok všetky viditeľné bez ďalekohľadu.

