---
name: Tykadlá, Antény
rating: 8
references: 
created_by: 8mag
created_date: 2020-09-20 09:54:55.619559
updated_by: 8mag
updated_date: 2020-09-20 09:57:07.101675
---
![<]($IMG_DIR/dso/NGC4038.jpg)
Dvojica interagujúcich galaxií 3,7 oblúkového stupňa juhozápadne od hviezdy γ Corvi. Svojím tvarom pripomínajú stočené tykadlá motýľa. Napriek tomu, že jasnosť galaxií je 10,3mag, resp. 10,5mag, jedná sa o jeden z najjasnejších tesných párov galaxií na oblohe. Dobre ho uvidíme v ďalekohľade s priemerom objektívu aspoň 200 mm – zjavuje sa ako jeden pomerne jasný, zhruba kruhový oblak s tmavým zárezom na juhozápadnom boku. 300 mm ďalekohľad zobrazí Tykadlá ako jasný, zvláštny objekt tvarom podobný „úvodzovkám“. Väčšou pozornosťou odhalíme, že jasnejšia a väčšia severná časť má škvrnitú štruktúru a nejaké tmavé škvrnky v jej severozápadnej časti. Vo väčších ďalekohľadoch je táto dvojica obzvlášť zaujímavá. Dvoch spoločníkov môžeme individuálne oddeliť. Severná galaxia NGC 4038 je väčšia a jasnejšia, tvarom pripomína polmesiac vyhĺbený smerom na juh. Na jej severozápadnej strane je širšia, nerovnako osvetlená a s jednou tmavou škvrnou. Niekoľko jasných zväzkov môže byť viditeľných blízko jej severozápadného a južného rozhrania. Juhovýchodné rozhranie NGC 4038 sa pripája k severovýchodnému rozhraniu južnej galaxie interagujúceho páru, k NGC 4039. Hviezda 14. magnitúdy leží hneď severozápadne od centra NGC 4038 a hviezda 11,5mag JJV od NGC 4039.

Táto dvojica ovplyvňujúcich sa galaxií leží vo vzdialenosti 90 miliónov svetelných rokov a patrí k najbližším svojho druhu. Fotografie s dlhou expozíciou zobrazujú dva pásy hviezd a plynu, ktoré sa tiahnu od interagujúcich galaxií ako tykadlá hmyzu, čo dalo podnet na ich obľúbené pomenovanie. Pred 500-700 miliónmi rokov sa tieto dve galaxie natoľko priblížili, že veľké množstvo hviezd a medzihviezdnej hmoty bolo gravitačnými silami vytrhnuté z pôvodných dráh a vymrštené do medzigalaktického priestoru v podobe dlhých vlákien. Gravitačné sily vyvolávajú tiež tvorbu nových hviezd v jadrách a diskoch oboch galaxií.



