---
name: 
rating: 8
references: 
created_by: 8mag
created_date: 2020-09-20 09:54:53.438796
updated_by: 8mag
updated_date: 2020-09-20 09:57:05.505604
---
![<]($IMG_DIR/dso/M029.jpg)
Malá otvorená hviezdokopa jasnosti 6,6mag, len neďaleko od jasnej hviezdy γ Cygni, v bohatej hviezdnej oblasti Mliečnej cesty, objavená Charlesom Messierom 29. júla 1764. Počas dobrých pozorovacích podmienok pôsobí v kvalitnom triédri na skúsených pozorovateľov ako zovretá skupinka siedmich alebo ôsmich drobných hviezd, ktoré sú rozmiestnené veľmi podobne ako známe Plejády zo súhvezdia Býka. V tejto kope sa v skutočnosti nachádza cez 50 hviezd, väčšina je však už mimo dosahu malých ďalekohľadov. Len pre nás škoda, že je prekrývaná medzihviezdnou hmotou, v tejto oblasti veľmi intenzívnou, predpokladá sa, že inak by bola o 3. magnitúdy jasnejšia a mohla by konkurovať skutočným Plejádam! Hviezdokopa leží vo vzdialenosti 6 000 svetelných rokov.

V 150 mm ďalekohľade sa táto pekná, malá a kompaktná hviezdokopa ukáže ako skupina 8 jasných hviezd dominujúcich veľkému množstvu slabých hviezd a pripomínajúcich otvorenú hviezdokopu Plejády. V 250 mm ďalekohľade v pomerne koncentrovanej kope veľmi dobre rozoznáme asi 30 hviezd. Osem z nich 9-10m leží v centre a niekoľko ďalších hviezd podobnej jasnosti je izolovaných na východe. Dva páry hviezd 9-10m ležia 10´Z a 10´J od kopy.



