---
name: Vianočný stromček
rating: 8
references: 
created_by: 8mag
created_date: 2020-09-20 09:54:57.197891
updated_by: 8mag
updated_date: 2020-09-20 09:57:08.592549
---
![<]($IMG_DIR/dso/NGC2264.jpg)
Veľká otvorená hviezdokopa ako škvrna jasnosti 3,9mag o veľkosti pol stupňa ľahko viditeľná i voľným okom alebo triédrom v severnej časti súhvezdia, na rozhraní so súhvezdím Blížencov. NGC 2264 zaberá pol stupňa a tvorí ju 20 jasných hviezd do 10m a ďalších 100 slabších hviezd. Hviezdokopa dostala podľa svojho tvaru a spolu s jemnou hmlovinou, ktorá ju obklopuje, populárny názov Vianočný stromček. Na jeho podstave sa nachádza najjasnejšia hviezda kopy – 15 Monocerotis, tvorená hlavnou zložkou 5m a 3,5 oblúkovej sekundy vzdialeným sprievodcom jasnosti 8,5mag. Pre veľký rozdiel jasností oboch partnerov sa však malým ďalekohľadom nedá rozoznať. V odstupe 74 oblúkových sekúnd sa nachádza ešte sprievodca deviatej hviezdnej veľkosti. Dvoch ďalších sprievodcov 11. magnitúdy uvidíme v odstupe 16,6“ a 41,1“. Po 15 Mon dosahujú tri ďalšie najjasnejšie hviezdy v NGC 2264 siedmu a ôsmu hviezdnu veľkosť. Potom nasleduje 8 hviezd v rozpätí 8-9m, ako aj 8 hviezd medzi 9m a 10m. 15 Monocerotis je navyše nepravidelnou premennou hviezdou, ktorej jasnosť kolíše v rozpätí asi polovice magnitúdy. Jedná sa o modrobieleho obra s povrchovou teplotou 30 000 K a svietivosťou 8 500 Sĺnk. Aj keď Vianočný stromček a Rozeta sú na oblohe od seba v relatívne blízkej vzdialenosti, v skutočnosti je to presne naopak. Za všetko môže perspektíva. Rozeta leží naozaj ďaleko a patrí do špirálového ramena Galaxie, ktoré najlepšie vidíme v Perzeovi, podľa ktorého sa i nazýva. Naproti tomu Vianočný stromček leží o poznanie bližšie – asi 3 000 svetelných rokov, v pásme zväzkov hmlovín a hviezdokôp v našom ramene, ktoré pokračuje zhruba smerom k Oriónovi.

Jemnú, slabú a rozsiahlu hmlovinu v okolí hviezdokopy, ukážu počas čistej a jasnej noci väčšie amatérske ďalekohľady. Navyše pozorné vnímanie oblasti pomocou hmlovinového filtra a použitia malého zväčšenia sa zdá byť nevyhnutné. V 200 mm ďalekohľade je špička Vianočného stromčeka zretelne ozdobená hviezdou 6,5mag. Hneď južne od nej sa nachádza hmlovina **Kónus**, ale je vidieť iba ako na hviezdy chudobná medzera. Stromček je ohraničený hviezdami 8-9,5mag a jasnou modrobielou hviezdou 15 Mon v spodnej časti. Môžeme napočítať zhruba tri tucty skutočných členov. Na juhozápad od 15 Mon sa nám môže mihnúť najjasnejšia časť hmlovinového komplexu.

