---
name: Kentaur (Centaurus)
created_by: 8mag
created_date: 2020-09-20 09:55:08.432377
updated_by: 8mag
updated_date: 2020-09-20 09:57:18.074837
---
![<]($IMG_DIR/cons/Cen.png)
Rozsiahle, nápadné a na objekty bohaté súhvezdie južnej oblohy, ktorého severné časti sú viditeľné ešte aj zo strednej Európy v jarných mesiacoch. Dve najjasnejšie hviezdy súhvezdia – α Centauri, nazývaná aj Toliman alebo Rigil Centaurus – a β Centauri – Agena alebo Hadar – tvoria kentaurove nohy a sú zároveň orientačnou pomôckou pri vyhľadávaní južného nebeského pólu a Južného kríža. Ten bol ešte v Ptolemaiových dobách súčasťou práve Centaura, až neskôr sa z neho stalo samostatné súhvezdie. Bohužiaľ tieto oblasti sú už príliš ďaleko na juhu a z Európy nie sú vidieť. Južnou časťou súhvezdia prechádza bohatá oblasť Mliečnej cesty a preto najmä v jeho strednej a východnej časti smerom k rozhraniu Vlka, môžeme pozorovať niekoľko pekných otvorených hviezdokôp. Ďaleko najznámejším objektom je však impozantná guľová hviezdokopa Omega Centauri, najjasnejšia na celej oblohe. Za povšimnutie stojí i veľká a jasná galaxia NGC 5128 v strede s tmavým pásom, jeden z najsilnejších rádiových zdrojov na oblohe.

Južne od λ Centauri leží na rozhraní Centaura, Kýlu a Muchy tmavá hmlovina nazývaná južnými pozorovateľmi Falošným Uhoľným vrecom. Tá síce nie je oproti nemu tak nápadná kvôli niekoľkým popredným hviezdam, ale je značne väčšia. Jej kontrast k okoliu nie je až taký prenikavý, napriek tomu je oproti Mliečnej ceste dobre vidieť. V jej blízkosti sa v triédri objavuje i nádherná hviezdokopa Melotte 115, ktorú tvorí mnoho slabých hviezd.  Pri alfe Centauri začína komplex tmavých mrakov nazývaný Priekopa, ktorý rozdeľuje Mliečnu cestu na dve časti. Postupne naberá na šírke a pokračuje až ku stredu Galaxie, jej začiatok pri alfe Centauri je od nás totiž ďalej než druhý koniec, preto je aj na tomto mieste užšia a ostrejšie ohraničená.

