---
name: Južný kríž (Crux)
created_by: 8mag
created_date: 2020-09-20 09:55:08.701597
updated_by: 8mag
updated_date: 2020-09-20 09:57:18.319681
---
![<]($IMG_DIR/cons/Cru.png)
Južný kríž je najznámejším súhvezdím a symbolom južnej oblohy. Ako samostatné súhvezdie ho začali do hviezdnych máp zakreslovať pravdepodobne až portugalskí moreplavci v 16. storočí, ktorí pri svojich plavbách po mori potrebovali nejakú orientačnú pomôcku na určovanie južného nebeského pólu. V oblastiach na sever od rovníka túto funkciu dokonale plní Polárka, ktorá takmer presne ukazuje miesto severného nebeského pólu, svetové strany i zemepisnú šírku. Na južnej pologuli však už Polárku a severný nebeský pól neuvidíme, preto pri orientácii musíme postupovať trochu inak. Vychádza sa zo spojnice Tolimana s Agenou, dvoch najjasnejších hviezd Centaura, ktoré ukazujú na pravý Južný kríž, čím si ho nemôžeme pomýliť s neďalekým Falošným krížom, ležiacim 45 stupňov západne. Dlhšie rameno Južného kríža, 4,5-krát nanesená vzdialenosť hviezd  α a γ Crucis, potom ukazuje prakticky do bezhviezdnej oblasti, kde sa nachádza práve južný nebeský pól.

Malé a výrazné, ale v našich zemepisných šírkách neviditelné súhvezdie južnej oblohy. Žiarivé hviezdy utvárajú typický obrazec kríža zakliesneného v južnej časti Centaura. Pretože však leží v jednej z najkrásnejších a neobyčajne bohatých oblastí Mliečnej cesty, nad svojím okolím príliš nevyniká. Môžeme v ňom obdivovať dvojicu veľmi rozdielnych objektov – už voľným okom si všimnite nápadnú tmavú oblasť nazývanú Uhoľné vrece, v triédri zase upúta okolo hviezdy kappa Crucis iskrivá otvorená hviezdokopa Šperkovnica.

