---
name: Perzeus (Perseus)
created_by: 8mag
created_date: 2020-09-20 09:55:08.705147
updated_by: 8mag
updated_date: 2020-09-20 09:57:18.322811
---
Výrazné, u nás čiastočne cirkumpolárne súhvezdie severnej oblohy, so štyrmi hviezdami jasnejšími ako 3. magnitúda. Leží v Mliečnej ceste medzi Povozníkom a Andromédou, vľavo pod obrazcom Kasiopeje. Vidieť v ňom okrajové časti Galaxie. Bohaté hviezdne polia tvoria jedno zo špirálových ramien našej Galaxie – rameno Perzea. Ako súhvezdie v Mliečnej ceste je Perzeus bohatý na typické objekty ako otvorené hviezdokopy a emisné hmloviny. Obsahuje však aj zopár zaujímavých galaxií. Messierové objekty sú zastúpené v otvorenej hviezdokope M34 a planetárnej hmlovine M76. Našu pozornosť tiež upútava dvojitá hviezdokopa h/χ Persei – NGC 869 & NGC 884 a pre triédre vhodná pohyblivá skupina Alfa Persei, jedna z najbližších otvorených hviezdokôp k našej slnečnej sústave. Známa je i plynová hmlovina Kalifornia, aj keď zazrieť ju vizuálne nie je pre začiatočníkov až také jednoduché.

![<]($IMG_DIR/cons/Per.png)
Mliečna cesta vstupuje do súhvezdia v podobe úzkej cestičky cez hviezdy φ, 4 a 9 Persei. Ak však vyrazíte do niektorej z tmavších lokalít, kde sú vidieť i veľmi slabé hviezdy, uvidíte oveľa viac detailov. Na sever od hviezdokopy Stock 2 sa do Mliečnej cesty zarezáva úzky tmavý záliv prenikajúci až k hviezde ε Cas, ktorý smerom k východu prechádza do rozsiahlejšieho kruhového stemnenia. Formuje tak pomerne ostrý hmlistý výbežok Mliečnej cesty strácajúci sa až niekde pri dvojici nepomenovaných hviezd štvrtej magnitúdy na rozhraní Žirafy, Kasiopeje a Perzea. Hlavný prúd pokračuje medzi otvorenou hviezdokopou M34 a voľným zoskupením Melotte 20 pri α Persei, ktoré obsahuje niekoľko bielych iskrivých hviezd.  V triédri sa zoskupenie rozpadne na pás niekoľkých desiatok rôzne jasných hviezd, ktoré takmer presahujú celé zorné pole. Najjasnejšími z nich sú  ε, ψ, 29, 30, 31 a 34 Persei. Veľmi slabá okrajová časť Mliečnej cesty oválneho tvaru sa nachádza ešte medzi hviezdami ζ a ε Persei a je ohraničená tmavými hmlovinami.

