---
name: Cefeus (Cepheus)
created_by: 8mag
created_date: 2020-09-20 09:55:08.379563
updated_by: 8mag
updated_date: 2020-09-20 09:57:18.031272
---
![<]($IMG_DIR/cons/Cep.png)
Súhvezdie severnej oblohy tiahnuce sa do oblasti nebeského pólu, ktoré v našich zemepisných šírkach nezapadá. Utvára ho kosoštvorec ležiaci na predĺženej spojnici Veľkého voza s Polárkou, ktorý vrcholí o polnoci koncom augusta v blízkosti zenitu, vo večerných hodinách je teda najlepšie viditeľný počas októbra a novembra. Pri jeho hľadaní si môžeme pomôcť napríklad pomocou Kasiopeje – mieri na neho 2-krát predĺžená spojnica hviezd Shedir a Caph. Cefeus je relatívne nenápadné súhvezdie vložené medzi jasnejšou a ľahšie spoznatelnou Kasiopejou a Labuťou, hoci jeho hviezdny tvar pripomínajúci kresbu detského domčeka sa dá bez ťažkostí počas priemerných pozorovacích podmienok vyhľadať: α, β, ζ a ι Cephei predstavujú rohy tohto domčeka, s γ Cephei na špičke jeho strechy. Južná časť súhvezdia zasahuje aj do Mliečnej cesty a na prvý pohľad by sa mohlo zdať, že sa tu nenachádza ani jeden zaujímavý deep-sky objekt. Ale nie je tomu pochopiteľne tak. Treba zobrať do ruky lepší binokulár alebo aspoň menší ďalekohľad! Z nekonečných hlbín vesmíru sa potom začnú vynárať prekvapenia v podobe zaujímavých hviezd, hviezdokôp či hmlovín.

![<]($IMG_DIR/cons/Cep_1.jpg)
Od emisnej hmloviny IC 1396 preniká do kosoštvorca Cefea hmlistý, ale napriek tomu dobre viditeľný výbežok Mliečnej cesty, ktorý v smere spojnice dzeta-iota Cephei oddeľuje od hlavného prúdu Mliečnej cesty (pokračujúceho ďalej do Kasiopeje) užší tmavší záliv. Najjasnejší je v okolí hviezd 18, 19 a 20 Cephei, ktoré v ňom spolu s niekoľkými ďalšími slabšími hviezdami vytvárajú asi trojstupňové zjasnenie. Ak vám pozorovacie podmienky dovolia uvidieť i slabé hviezdy, na oblohe nebude zrovna Mesiac a niekto sa rozhodne vypnúť verejné osvetlenie v okolí, stojí za zmienku pripomenúť, že Mliečna cesta pokračuje ďalej k hviezde gama Cephei (kde sa najbližšie približuje k Polárke) a v podobe hmlistého oblúka končí až pri zjasnení na mieste, kde je podľa väčšiny hviezdnych atlasov zakreslená veľká otvorená hviezdokopa Collinder 463. Medzi týmto oblúkom a hlavným prúdom sa potom zreteľne ukáže reťaz tmavých hmlovín (Druhá Veľká trhlina), ktoré sa veľmi podobajú na tie v Labuti.

