---
name: Kozorožec (Capricornus)
created_by: 8mag
created_date: 2020-09-20 09:55:08.570507
updated_by: 8mag
updated_date: 2020-09-20 09:57:18.200130
---
![<]($IMG_DIR/cons/Cap.png)
Nevýrazné zvieratníkové súhvezdie južnej oblohy medzi Vodnárom a Strelcom. Súhvezdie pozostáva zo slabých hviezd vytvárajúcich tvar dosť deformovaného trojuholníka, ani jedna z nich nie je jasnejšia ako 3. magnitúda. Vedie však k nemu spojnica dvoch jasných hviezd: Vega - Altair. V blízkosti sú ďalšie vodné súhvezdia: Vodnár, Ryba, Veľryba a Južná ryba - prechod Slnka touto oblasťou totiž znamenal vo východnom Stredomorí a na Blízkom východe obdobie dažďivého počasia. Pretože Kozorožec veľmi dobre skáče po skalách, dostal sa až na oblohu ako symbol stúpajúceho Slnka - návratu dlhších dní a predzvesti jari. Pred 2 000 rokmi totiž prechádzalo Slnko Kozorožcom v čase zimného slnovratu, bolo na oblohe najnižšie a prechodom do ďalšieho súhvezdia začalo na nebeskej klenbe čoraz viac stúpať. V súčastosti to už nie je úplne tak, vplyvom precesie Slnko prechádza súhvezdím od 20. januára do 15. februára a v čase zimného slnovratu sa nachádza v Strelcovi - dnes najjužnejšom súhvezdí zvieratníka. Znamenie Kozorožca však dodnes zostalo znakom zimného slnovratu a obratník južnej pologule, od ktorého sa Slnko obracia naspäť na sever, sa nazýva obratník Kozorožca.

Napriek tomu, že Kozorožec je umiestnený hneď východne od bohatej oblasti Mliečnej cesty v Strelcovi a zaberá slušnú časť oblohy, je prekvapujúco chudobný na deep-sky objekty. Oblasť ale obsahuje niekoľko nádherných dvoj- a viacnásobných hviezd aj pre binokulár alebo malý ďalekohľad, v ktorých  širokom zornom poli môžu vyzerať skoro ako nejaká uvoľnená otvorená hviezdokopa. Na druhej strane sa Kozorožec píši len jednou zaujímavou guľovou hviezdokopou - M30. Neďaleko hviezdy μ Capricorni našiel berlínsky astronóm Johann Gottfried Galle na základe Leverrierových výpočtov v roku 1846 ďalšiu planétu našej slnečnej sústavy - Neptún.

