---
name: 47 Tucanae
rating: 10
references: 
created_by: 8mag
created_date: 2020-09-20 09:54:58.700364
updated_by: 8mag
updated_date: 2020-09-20 09:57:09.447436
---
![<]($IMG_DIR/dso/NGC0104.jpg)
Guľová hviezdokopa označená pôvodne hviezdnym číslom, keď sa však neskôr ukázalo, o aký objekt sa jedná, našla si miesto i v NGC ako 104. položka. Aj za priemernej noci ju ako hmlistú škvrnu jasnosti 4,5mag uvidíte už voľným okom na západnom okraji Malého Magellanovho mraku. Jasnosťou ju prevyšuje už iba Omega Centauri, napriek tomu sa za najkrajšiu guľovú hviezdokopu na oblohe všeobecne považuje práve 47 Tucanae, možno preto, že je viac zhustená, hlavne čo sa týka priestorovej hustoty hviezd vo svojom jadre a potom nápadnejšie redne smerom k vonkajším okrajom.

Najjasnejšie hviezdy dosahujú 11. magnitúdu a na okraji sú na hranici rozlíšenia 100 mm ďalekohľadom. Vo väčšom ďalekohľade sa hviezdokopa rozpadne na veľké množstvo drobných hviezd zaberajúcich plochu väčšiu ako štvrť stupňa. V 500 mm ďalekohľade pri 220x zväčšení hviezdokopa vyplní celé zorné pole stovkami hviezd hustnúcimi k blčiacemu jadru, ktoré je veľmi dobre rozlíšiteľné. Navyše máte pocit, akoby 3D pohľadu, ktorý sa vyrovná i Omege Centauri. 47 Tucanae leží relatívne blízko od nás – 16 000 svetelných rokov, z čoho vyplýva, že aj keď sa na oblohe premieta na okraj Malého Magellanovho mraku, nie je jeho súčasťou, ale iba popredným objektom našej Galaxie. Pozostáva zo stoviek tisícok hviezd zoskupených tesne vedľa seba. V blízkosti neprehliadnite ďalšiu, ale slabšiu guľovú hviezdokopu – NGC 121 (11,2mag), pri menšom zväčšení je pozorovaná v tom istom zornom poli ako 47 Tucanae!



