---
name: Plachty (Vela)
created_by: 8mag
created_date: 2020-09-20 09:55:08.459137
updated_by: 8mag
updated_date: 2020-09-20 09:57:18.097771
---
Súhvezdie južnej oblohy, ktorého severná časť sa v najlepšom prípade o polnoci v polovici februára v našich zemepisných šírkach iba dotýka zdola južného obzoru, takže ho prakticky nikdy nemôžeme vidieť. Jedinou možnosťou je vycestovať ďaleko na juh, kde toto majestátne  súhvezdie ležiace v Mliečnej ceste bohatej na hviezdokopy a hmloviny vystupuje vyššie nad horizont. Plachty sú spolu s Kormou, Kýlom a Kompasom časťou starého rozsiahleho súhvezdia Loď Argo. Po jeho rozdelení Plachty stratili hviezdy α a β, ktoré pripadli Kýlu, a ich najjasnejšou hviezdou sa stala γ Velorum.

![<]($IMG_DIR/cons/Vel.png)
Najjasnejšia časť Mliečnej cesty v súhvezdí sa nachádza v okolí pomerne výraznej otvorenej hviezdokopy IC 2395 (4,6mag). Vystupuje z neho i niekoľko stálic. Okolie väčšiny najjasnejších hviezd obrazcu Plachiet pôsobí hmlistým dojmom. γ Velorum vďaka množstvu blízkych hviezd 6. magnitúdy a jasnej hviezdokope NGC 2547 (4,7mag), λ Velorum zase vďaka malému lokálnemu zjasneniu. V blízkosti hviezdy δ Velorum leží veľmi nápadná škvrna veľkosti jedného stupňa, otvorená hviezdokopa IC 2391. δ Velorum spolu s hviezdami κ Vel a ε a ι Carinae z Kýlu vytvárajú tzv. Falošný kríž, ktorý si často obdivovatelia zo severnej oblohy zamieňajú s pravým Južným krížom. Na rozdiel od neho je ale o niečo väčší, symetrickejší a menej jasný a jeho rameno nemieri do oblasti južného nebeského pólu. Medzi oboma Krížmi môžete nájsť zastaralé súhvezdie Karolovho dubu. Ten bol pripomienkou obrovského kmeňa stromu v Boscobel, v ktorom sa deň a noc ukrýval anglický kráľ Karol II po svojej porážke Oliverom Cromwellom v roku 1651.

