---
name: Lýra (Lyra)
created_by: 8mag
created_date: 2020-09-20 09:55:08.585381
updated_by: 8mag
updated_date: 2020-09-20 09:57:18.214076
---
![<]($IMG_DIR/cons/Lyr.png)
Lýra je typické, výrazné súhvezdie severnej letnej oblohy ležiace na okraji Mliečnej cesty, medzi Herkulom a Labuťou, síce malé, ale o to zaujímavejšie. Súhvezdie je celkom bohaté na zaujímavé a pekné objekty, hlavne pre väčšie ďalekohľady. Prstenec – M57 – je typickým príkladom planetárnych hmlovín. Hviezda Sheliak je zástupcom skupiny zákrytových premenných hviezd a hviezda ε Lyrae je zase jednou z vôbec najpozorovanejších viacnásobných hviezd. Atraktívnymi dvojhviezdami aj pre malé ďalekohľady sú tiež δ a ζ Lyrae. Na spojnici hviezd δ1 a δ2 Lyrae vám možno unikne nenápadná otvorená hviezdokopa Stephenson 1. Je tvorená voľným zoskupením 15 hviezd, ktoré je možné pozorovať v triédri. Patrí k našim najbližším otvoreným hviezdokopám, je teda súčasťou špirálového ramena Orióna. Pre väčšie ďalekohľady je zase nádhernou otvorenou hviezdokopou NGC 6791 a možnosť pozorovať niekoľko galaxií.

