---
name: hmlovina Saturn
rating: 10
references: 
created_by: 8mag
created_date: 2020-09-20 09:54:58.537266
updated_by: 8mag
updated_date: 2020-09-20 09:57:09.285346
---
![<]($IMG_DIR/dso/NGC7009.jpg)
Malá jasná planetárna hmlovina pozorovaná jeden stupeň západne od hviezdy ny Aqr (4,5mag) a kúsok južne od ε Aqr, neďaleko M72 a M73. Ako prvý ju na oblohe pozoroval W. Herschel v roku 1782, ale výbežky vyčnievajúce z disku, ktoré ju pripodobňujú k planéte Saturn postrehol až v roku 1850 Lord Rose svojím mohutným ďalekohľadom. Zatiaľ čo v menšom ďalekohľade je vidieť iba ako zelenkastá škvrna jasnosti 7,2 mag, za dobrej noci môžeme v stredných ďalekohľadoch postrehnúť aj jej charakteristické výbežky. Centrálnou hviezdou je modrý trpaslík s povrchovou teplotou 55 000 K. Planetárka leží vo vzdialenosti približne 2 900 svetelných rokov.

V 250 mm Dobsone je peknou, jasnou, modrozelenou oválnou a mierne predĺženou planetárkou, rovnaký jas všade na povrchu je zrejmý. 175x zväčšenie odhalí veľmi slabé, hmlisté výčnelky, asi 1´dlhé, smerujúce na východ a západ. V 350 mm Dobsone je modrozelený disk zrejmý, smerom na východ a západ sa z koncov hlavnej osi rozširujú aj dve slabé výčnelky. Navyše, pri 200x zväčšení sú viditeľné aj slabé „cibuľky“ na koncoch oboch tykadiel. Nejaké centrálne zjasnenia sú zrejmé, ale centrálna hviezda nie je viditeľná. Tú uvidíme až v ďalekohľadoch s priemerom objektívu nad 400 mm s aspoň 250x zväčšení počas prvotriedneho seeingu. Vyčnievajúce tykadlá s bodmi viditeľnými pozdĺž nich sú už oveľa jasnejšie, môžeme postrehnúť, že to západnejšie je o niečo jasnejšie.



