---
name: Eta Carinae
rating: 10
references: 
created_by: 8mag
created_date: 2020-09-20 09:54:56.820666
updated_by: 8mag
updated_date: 2020-09-20 09:57:08.388813
---
![<]($IMG_DIR/dso/NGC3372.jpg)
Ak sa pozrieme do zorného pola ďalekohľadu na hviezdu η Carinae, určite ľahko zistíme, že je obklopená rozsiahlou a jasnou emisnou hmlovinou NGC 3372, nazvanou takisto η Carinae, nádherne viditeľnou oproti Mliečnej ceste aj voľným okom ako svetlá veľká škvrna predĺžená v pomere 2:1. Je našou najjasnejšou časťou ionizovaného vodíka a na oblohe v priestore Mliečnej cesty zaberá plochu asi štyroch stupňov. Z praktického hľadiska to znamená, že už v triédri ju môžete obdivovať tak ako Veľkú hmlovinu v Orióne v ďalekohľade! Je popredkávaná jemnými hmlovinovými závojmi. Prechádza ňou i pás tmavého prachu, ktorý má tvar písmena „V“ a rozdeľuje ju tak skoro na polovicu. Najvýraznejší tmavý oblak prachu, skutočne neprehliadnuteľná temná hmlovina sa nazýva **Kľúčová dierka - NGC 3324 (Keyhole nebula)**. Okolo oranžovej hviezdy η Carinae sa zase rozkladá nápadná jasná škvrna široká asi 15 minút nazývaná Trpaslík. Celá hmlovina má priemer asi 400 svetelných rokov.

Triéder 10×50 v hmlovine rozlíši desiatku hviezd s náznakom ďalších a bočným pohľadom sa odkryjú i slabšie vonkajšie časti tohto pozoruhodného objektu. V ďalekohľade s priemerom objektívu okolo 300 mm sa celá hmlovina nezmestí do zorného pola. Je však tolerantná na väčšie zväčšenie (aj hmlovinové filtre), takže môžete skúmať znamenité detaily. Rôzne dobre definované tmavé línie vnútri hmloviny sú fascinujúce. Trpaslík je pekný objekt pri veľmi dobrom seeingu.



