---
name: Sochár (Sculptor)
created_by: 8mag
created_date: 2020-09-20 09:55:08.504186
updated_by: 8mag
updated_date: 2020-09-20 09:57:18.139196
---
Nevýrazné súhvezdie južnej oblohy pod Veľrybou a Vodnárom, východne od Južnej ryby. V tomto nepatrnom súhvezdí na východ od Fomalhautu leží južný galaktický pól, ktorý označuje jeden z dvoch bodov osi rotácie našej Galaxie. Tá má totiž tvar disku, ktorý sa otáča okolo vlastného jadra a osa otáčania je kolmá na rovinu Mliečnej cesty. Body, v ktorých osa pretína oblohu sa nazývajú galaktické póly. Severný galaktický pól leží v súhvezdí Vlasy Bereniky. Pretože sa do tejto oblasti pozeráme akoby von z našej Galaxie, vidíme len malý počet hviezd, plynové a prachové mračná sú relatívne rozptýlené. Máme teda najlepší výhľad do vzdialeného vesmíru a môžeme pozorovať množstvo mimogalaktických objektov. V súhvezdí sa nachádza tzv. systém Sculptor, trpasličí člen našej Miestnej skupiny galaxií, síce iba 260 000 svetelných rokov vzdialený, ale príliš nízkej plošnej jasnosti, aby mohol byť zachytený v amatérskych ďalekohľadoch. Oveľa priaznivejšie je pozorovanie členov kopy galaxií v Sochárovi, hŕstky špirálových galaxií vzdialených iba 8 miliónov svetelných rokov, čím sa jedná pravdepodobne o najbližšiu kopu galaxií k Miestnej skupine. Niekedy sa označuje aj ako „skupina južného galaktického pólu“ a dve z nich: NGC 55 a NGC 253, hlavne z oblastí rovníka, kde vystupujú vyššie na meridiáne, môžeme zachytiť i v obyčajnom triédri.

![<]($IMG_DIR/cons/Scl.png)
