---
name: 
rating: 8
references: 
created_by: 8mag
created_date: 2020-09-20 09:54:53.615096
updated_by: 8mag
updated_date: 2020-09-20 09:57:05.785042
---
![<]($IMG_DIR/dso/M072.jpg)
Slabšia guľová hviezdokopa (9,3mag) na juhozápadnom okraji súhvezdia, ktorú objavil v auguste 1780 P. Mechain. Leží ďaleko za stredom Galaxie, vzdialenosť od nás sa odhaduje prinajmenšom na 56 000 ly. Je tak jednou z najvzdialenejších guľových hviezdokôp v Messierovom katalógu. Napriek tomu, že je viac menej voľnejšie koncentrovaná, jej hviezdy 15. magnitúdy (najjasnejšia má 14,2mag) nie je ľahké rozlíšiť ani vo väčších amatérskych ďalekohľadoch. Na oblohe sa v jej blízkosti nachádza hmlovina Saturn, M73 – zoskupenie štyroch hviezd a jeden nenápadný člen Miestnej skupiny galaxií: Aquarius Dwarf – Vodnárov trpaslík, pozorovaný iba veľkými ďalekohľadmi.

V 250 mm Dobsone je guľovka jasnejšia a pomerne rozsiahla, so širokým nerovnako jasným jadrom. Halo má škvrnitú štruktúru a sú viditeľné aj nejaké drobné tmavé oblasti. Za excelentných pozorovacích podmienok môžeme rozlíšiť pár odľahlých hviezd. V 450 mm Dobsone je M72 mierne koncentrovaná s jasným zhusteným jadrom a drsným halom. Slabé reťazce hviezd sa vysúvajú z disku, ktorý sa pri väčšom zväčšení za dobrej noci rozloží na masu hviezd 15-16m. Žiaľ, počas horších než perfektných podmienok sa ukáže iba tucet hviezd pozdĺž rozhrania kopy. V okolí hviezdokopy je roztrúsených niekoľko slabých hviezd.



