---
name: 
rating: 10
references: 
created_by: 8mag
created_date: 2020-09-20 09:54:53.293234
updated_by: 8mag
updated_date: 2020-09-20 09:57:05.343954
---
![<]($IMG_DIR/dso/M037.jpg)
Najkrajšia otvorená hviezdokopa v súhvezdí, jej 150 dobre viditeľných členov medzi 9–12,5mag sa tiesni na ploche jedného stupňa. Patrí k najjasnejším otvoreným hviezdokopám severnej oblohy, dosahuje 5,6 mag. Objavil ju sám Charles Messier v roku 1764. Je staršia a viac vyvinutá ako M36, a na rozdiel od nej obsahuje prinajmenšom tucet červených obrov. Dohromady počíta približne 500 hviezd rozptýlených v skutočnom priemere cez 25 svetelných rokov. Nachádza sa vo vzdialenosti približne 4 600 svetelných rokov.

V triédri je vidieť ako jasná zahmlená škvrna s črtajúcimi sa hviezdami, ktoré dobre rozlíši už malý ďalekohľad. V ďalekohľade s priemerom objektívu 150 mm je nádhernou kopou, podobnou vo vzhľade ako M11 zo Štítu. Je jasná, veľká a veľmi bohatá s prinajmenšom 75 viditeľnými hviezdami. Stelárna hustota je značne väčšia vo vnútorných regiónoch. Jasné hviezdy sú nápadné hlavne v južnej časti kopy. Na rozdiel od M36 a M38 je značne bohatá a zhustenejšia. V 250 mm ďalekohľade rozlíšime stovku hviezd medzi 9–13m. V kope vyniká hlavne nápadný reťazec hviezd 9–10m zoradených S–J. Okolité pole je bohaté a obsahuje nápadnú červeno–oranžovú hviezdu južne od kopy. Väčší ďalekohľad pridá ďalších 50 hviezd, pričom s okolím môžeme napočítať až 200 hviezd. Väčšina tých jasnejších je vnútri trojuholníkovej plochy. Jeden vrchol trojuholíka ukazuje na západ, ďalšie dva na juhozápad a severozápad. Niekoľko tmavých medzier zarezáva do rozhrania trojuholníka a jedna úzka tmavá línia sa kľukatí medzi hviezdami.



