---
name: Korma (Puppis)
created_by: 8mag
created_date: 2020-09-20 09:55:08.678813
updated_by: 8mag
updated_date: 2020-09-20 09:57:18.299791
---
Rozsiahle súhvezdie južnej oblohy, ktorého podstatná časť vystupuje v našich zemepisných šírkach nad obzor v zimných a jarných mesiacoch. Korma leží južne od Prokyóna, pod Jednorožcom. Na západe je ohraničená Veľkým psom, na východe Kompasom a celá sa dá pozorovať až z oblastí Stredomoria. Kormou ležiacou východne a juhovýchodne od Veľkého psa prechádza Mliečna cesta a pretože v tomto smere cez rovinu našej Galaxie sú prachové mraky pomerne rozptýlené, môžeme tak vidieť na dlhé vzdialenosti smerom von ku galaktickému okraju. Vďaka tomu je Korma veľmi bohatá na rozmanité otvorené hviezdokopy, ktorých tvar je na prvý pohľad veľmi odlišný. Niektoré sú veľmi veľké a uvoľnené, vhodné skôr pre triéder, niektoré sú relatívne rozľahlé a veľmi bohaté, ako vyšité pre malý ďalekohľad a niektoré sú slabé a vzdialené, vyžadujúce väčší ďalekohľad, aby mohli byť vidieť v lepšom podaní. Najjasnejšou z nich je M47, ľahko viditeľná voľným okom ako hmlistá škvrna na východ od Síria, hneď vedľa ďalšej hviezdokopy – M46.

![<]($IMG_DIR/cons/Pup.png)
Od otvorenej hviezdokopy M93 (nenápadná hmlistá škvrna) sa smerom k rozhraniu Kormy, Plachiet a Kompasu tiahne jasný svetlý pás Mliečnej cesty. Prvé zjasnenie sa v ňom pritom nachádza na severe v okolí M93, hviezd ξ a ο Puppis. Ďalšie, o niečo väčšie a jasnejšie má v južnej časti, kde je vidieť množstvo slabých nakopených hviezd. Hviezdokopy Collinder 121 a 132 vyzerajú iba ako bohaté zhustenia hviezdneho pola. Západne od svetlého pásu Mliečnej cesty sa nachádza celkom nápadné stemnenie, ktoré pokračuje ďalej do súhvezdia Plachiet a tam sa láme. Veľmi hmlisto a škvrnito vyzerá okolie jasnej hviezdy π Puppis (2,7mag). Je totiž najjasnejším členom rozľahlej a málo zhustenej otvorenej hviezdokopy Collinder 135, ktorá je tvorená 30 hviezdami širokého rozpätia magnitúd na ploche jedného stupňa. Na severnom rozhraní kopy leží trojica jasných modrých hviezd piatej magnitúdy. Ešte nápadnejšie zjasnenie nájdete nad spojnicou hviezd π a ζ Puppis. Vystupujú z neho i jednotlivé hviezdy. Tá najjasnejšia z nich, oranžová c Puppis (3,7mag), je súčasťou jasnej a uvoľnenej hviezdokopy NGC 2451. V jej okolí leží ďalšia pozoruhodná otvorená hviezdokopa NGC 2477 (5,7mag), veľmi podobná M46 alebo NGC 7789 z Kasiopeje.

