---
name: h & χ Persei
rating: 10
references: 
created_by: 8mag
created_date: 2020-09-20 09:54:55.504944
updated_by: 8mag
updated_date: 2020-09-20 09:57:06.995315
---
![<]($IMG_DIR/dso/NGC0869.jpg)
Dvojitá hviezdokopa v severnej časti súhvezdia, takmer na rozhraní s Kasiopejou. Hviezdokopy sú jedna od druhej pomerne odlišné, aj keď majú spoločný pôvod. Najjasnejšie hviezdy NGC 869 sú modrí obri a nadobri, zatiaľ čo v NGC 884 sú to väčšinou bieli a červení nadobri. To naznačuje, že NGC 869 je podstatne mladšia ako NGC 884, a to 6 miliónov rokov oproti 14 miliónov rokov starej NGC 884. Vyzerá to tiež tak, že obe hviezdokopy sú od nás relatívne rôzne vzdialené: posledné odhady určujú pre NGC 869 vzdialenosť 7 200 svetelných rokov a pre NGC 884 vzdialenosť 7 500 svetelných rokov. Napriek tomu obe hviezdokopy sú jadrom rozľahlej asociácie Perseus OB1 mladých nadobrov a modrých hviezd, ktoré ich obklopujú. Obe hviezdokopy sa vytvorili z toho istého ohromného medzihviezdneho plynu a prachu.

Voľným okom má hviezdokopa podobu nápadnej oválnej škvrny veľkosti 1 x 0,5 stupňa s dvomi svetlými jadrami, z ktorých je jasnejšie to západnejšie. Už triédre odhalia, že obe hviezdokopy nie sú úplne oddelené od bohatého hviezdneho pola súvisiacej asociácie, ktorá na oblohe zaberá plochu asi 8 x 6 stupňa, ale nepatrne do nej prechádzajú. NGC 869 dosahuje celkovú jasnosť 5,3mag a jej najjasnejšia hviezda svieti ako bod 6,5mag. Naproti tomu celková jasnosť NGC 884 je 6,1mag a jej najjasnejšia hviezda dosahuje iba 8. magnitúdu. Obe hviezdokopy sú zrnité a mimoriadne bohaté, od seba ich delí vzdialenosť pol stupňa. Za povšimnutie možno stojí, že NGC 869 je predsa viac zhustená a tvorená kombináciou jasných aj slabších hviezd, zatiaľ čo NGC 884 má hviezdy dosť podobné. Medzi oboma hviezdokopami leží jeden červený obor.

V ďalekohľade vyžadujú okuláre s malým zväčšením a veľkým zorným polom, aby ich bolo vidieť pohromade. V ďalekohľade s priemerom objektívu okolo 200 mm môžeme v NGC 869 napočítať zhruba dvestovku prevládajúcich bielych a modrobielych hviezd 8-14m + dve jasnosti 6,5mag v hlavnej koncentrácii. Tmavá línia oddeluje túto koncentráciu od ovela uvolnenejšej a slabšej skupiny na severozápade. NGC 884 je predĺžená V-Z a obsahuje 150 bielych a modrastých hviezd jasnosti od 6,5mag po 14m, ktoré pekne kontrastujú s tromi červenými nadobrami. Je väčšia, ale nie tak jasná ani koncentrovaná ako jej susedka. Jej jasnejšie hviezdy sú koncentrované v juhozápadnej časti, ale väčšina členov je voľne roztrúsených na severe a severovýchode. Obe kopy majú v priemere pol stupňa, ale okolité hviezdy v bohatom hviezdnom poli s hviezdokopami pekne splývajú.



