---
name: Herkules (Hercules)
created_by: 8mag
created_date: 2020-09-20 09:55:08.526100
updated_by: 8mag
updated_date: 2020-09-20 09:57:18.159466
---
![<]($IMG_DIR/cons/Her.png)
Rozsiahle súhvezdie severnej oblohy typické pre letné večery, ktorého severná časť je v našich zemepisných šírkach cirkumpolárna. Herkula nájdeme zhruba v trojuholníku, ktorého vrcholy tvoria Vega z Lýry, Ras Alhague z Hadonosa a Gemma zo Severnej koruny. Vo východnej časti súhvezdia, smerom ku hviezde ν Her, sa nachádza apex - bod, ku ktorému sa približuje Slnko vzhľadom k okolitým hviezdam. Objavil ho v roku 1783 William Herschel na pomerne malom súbore hviezd. Rýchlosť, akou sa Slnko voči okolitým hviezdam pohybuje v smere apexu, dosahuje takmer 20 km/s.

Herkules zaberá na oblohe úctyhodnú plochu a aj napriek tomu, že jeho obrazec nemá žiadnu poriadne jasnú hviezdu, je pomerne nápadný. Telo Herkula vyznačujú štyri hviezdy: ε, ζ, η a π Herkulis, ktoré tvoria štvoruholník pomenovaný ako „kvetináč“. Z neho potom vychádzajú jednotlivé reťazce hviezd na juhozápad a juhovýchod, ako aj na severozápad a severovýchod. Na západnej strane kvetináča, v asi 2/3 vzdialenosti medzi ζ a η Herkulis leží najjasnejšia guľová hviezdokopa severnej oblohy M13, za priaznivých podmienok viditeľná i voľným okom. Za pozornosť tiež stojí ďalšia guľová hviezdokopa - M92 a pekná modrozelená planetárka NGC 6210, niekoľko farebných dvojhviezd a veľa galaxií, ktorých väčšina prináleží odľahlej kope galaxií Herkules označovanej ako C1 0024 - 1654. Je najhustejšou známou kopou, v jej centrálnych oblastiach pripadá na štvorcový stupeň až 70 galaxií.

