---
name: Kýl (Carina)
created_by: 8mag
created_date: 2020-09-20 09:55:08.566563
updated_by: 8mag
updated_date: 2020-09-20 09:57:18.196835
---
![<]($IMG_DIR/cons/Car.png)
Kýl je dominantným súhvezdím južnej oblohy, ktorého celá východná časť sa ponára do jednej z najbohatších oblastí Mliečnej cesty s rozsiahlou ponukou deep-sky objektov. Len v triédri tu môžeme objaviť šesť jasných otvorených hviezdokôp. Tri z nich sú skutočnými exponátmi: NGC 2516 a NGC 3532 sú veľmi jasné, veľké a obsahujú množstvo hviezd. IC 2602 je skupinkou ďalších jasných hviezd populárne prezývaných Južné Plejády. Rešpekt vzbudzuje druhá najjasnejšia hviezda oblohy Canopus a hmlovina η Carinae, najjasnejšia oblasť ionizovaného vodíka v Mliečnej ceste, zaberajúca na oblohe plochu štyroch stupňov. V jej vnútri leží veľmi zaujímavá hviezda 6. magnitúdy, ktorá sa takisto nazýva η Carinae. Škoda, že z Európy sa súhvezdie Kýlu prakticky vôbec nedá pozorovať.

Za pozornosť tu stojí predovšetkým svetlý a ostro ohraničený oblak Mliečnej cesty, ktorý sa prelieva i do susedného Južného Kríža. Zo všetkých častí Mliečnej cesty sa javí najviac farebný - biely, s veľmi nepatrnou tendenciou k modrastému odtieňu. Je potrebné si uvedomiť, že na tomto mieste sa náš pohľad upriamuje priamo pozdĺž osi špirálového ramena Strelca. Jeho severovýchodnú časť môžete vystopovať až do súhvezdia Štítu, tam v miestach Oblaku v Štíte opäť zahýba. Keď sa však pozriete pozornejšie určite zistíte, že zatiaľ čo Oblak v Štíte je od stredu Galaxie vzdialený iba 25 stupňov, hviezdny oblak v Kýle je od neho už dobrých 75 stupňov ďaleko. Vysvetlenie je jednoduché. Rameno Strelca totiž vybieha zo stredu Galaxie v smere súhvezdia Štítu a tiahne sa ďalej na juh, naopak v Kýle je už ďaleko od neho, obtáča stred a mizne v diaľke za ním. Zatiaľ čo objekty v Strelcovi sú v priemere päť tisíc svetelných rokov ďaleko, NGC 6231 zo Škorpióna už leží vo vzdialenosti 6 000 svetelných rokov a NGC 4755 v Južnom Kríži sa umiestňuje do vzdialenosti 8 000 svetelných rokov. V samotnom hviezdnom oblaku sa rozpína zopár rozmanitých členení, ktoré v triédri vyzerajú ako tmavé šmuhy nad veľmi bohatým hviezdnym polom obklopujúcim hneď niekoľko už spomínaných hviezdokôp. Naozaj unikátny pohľad.

